
RAPORT DE SPECIALITATE

pentru aprobarea completării HCLMT nr. 91/12.03.2019 privind aprobarea documentației tehnico-economice - faza SF,  a indicatorilor tehnico-economici  și a anexei privind descrierea sumară a investiției pentru obiectivul ,,Linie nouă de tramvai Solventul – Gara de Nord”

Având în vedere Expunerea de motive nr……................................... a Primarului Municipiului Timișoara și Proiectul de hotărâre pentru aprobarea completării HCLMT nr. 91/12.03.2019 privind aprobarea documentației tehnico-economice - faza SF,  a indicatorilor tehnico-economici  și a anexei privind descrierea sumară a investiției pentru obiectivul ,,Linie nouă de tramvai Solventul – Gara de Nord”. Facem următoarele precizări:

Prin HCLMT nr. 91/12.03.2019 s-a aprobat documentaţia tehnico-economică,  elaborată la faza S.F., pentru investiţia: ,,Linie nouă de tramvai Solventul - Gara de Nord”, întocmit de SC BAICONS IMPEX SRL, indicatorii tehnico - economici ai investiţiei, precum şi descrierea sumară a investiţiei.

În ipoteza realizării obiectivului propus se va putea realiza conexiunea între reţeaua de tramvai de pe Calea Bogdăneştilor și Gara de Nord, printr-un pasaj subteran (subtraversare a 10 linii de cale ferată CFR). 

Aşteptările călătorilor în ceea ce priveşte sistemul de transport public, tramvaie, troleibuze si autobuze, sunt îndreptate atât spre mijloacele de transport care trebuie să fie confortabile, uşor de utilizat, silenţioase, rapide, dar şi asigurarea unui confort în ceea ce priveşte amenajarea locurilor de aşteptare a mijloacelor de transport. O parte din refugiile pentru călători nu sunt amenajate cu copertine, nu sunt adaptate pentru persoanele cu disabilităţi şi cărucioarelor pentru copii, nu sunt semnalizate corespunzător. De asemenea, nu sunt dotate cu mobilier şi cu panouri de informare.

Sistemul de monitorizare a mijloacelor de transport şi sistemul de e-ticketing existente sunt implementate începând cu anul 2008, cu o durată de serviciu de 8 ani (durată de serviciu împlinită) şi necesită înlocuirea deoarece tehnologia folosită este uzată fizic şi moral, actualmente operatorul de transport întâmpinând mari greutăţi în menţinerea acestuia în stare de funcţionare şi realizând mari cheltuieli în acest sens. 
Prin proiect se vizează construirea unei noi linii de tramvai – un mijloc de transport în comun nepoluant, amenajarea de trotuare și piste de cicliști, de zone verzi, aducându-se o contribuţie substanţială la reducerea emisiilor de poluanţi în atmosferă, reducerea prafului, nivelului de zgomot şi implicit la creşterea confortului şi siguranţei circulaţiei. De asemenea, prin modernizarea staţiilor de transport public de călători şi modernizarea sistemului de e-ticketing, proiectul va contribui la dezvoltarea durabilă prin faptul că va creşte atractivitatea şi popularitatea transportului public, contribuind la încurajarea cetăţenilor de a folosi transportul public, în detrimentul autoturismelor proprii, scăzând astfel emisiile de CO2.  Proiectul contribuie la obiectivele privind dezvoltarea durabilă prin promovarea unui transport nepoluant, creşterea condiţiilor de confort, a siguranţei circulaţiei şi creşterea vitezei de circulaţie, toate acestea sporind atractivitatea sistemului de transport public pentru cetăţeni şi reducerea emisiilor de carbon în municipiu. Astfel, se vor realiza:

· Lungimea totală a liniilor de tramvai nou construite: 1400 m (1,4 km) cale dubla.

· Staţii de transport public modernizate: 22.

· Achiziţia unui sistem de e-ticketing şi a unui sistem de monitorizare a mijloacelor de transport public, noi, în variantă integrată.

În vederea accesării de fonduri nerambusabile pentru modernizarea staţiilor de transport public şi pentru achiziţia unui sistem de e-ticketing şi a unui sistem de monitorizare a mijloacelor de transport public, noi, în variantă integrată, este necesară aprobarea unor studii de oportunitate.
Studiul de oportunitate privind modernizarea modernizarea staţiilor de transport public  urmăreşte ca transportul public să devină mai practic, mai confortabil, mai accesibil pentru toţi. Prin modernizarea staţiilor de transport public  se doreşte completarea infrastructurii specifice, prin abordarea unui concept integrat care să cuprindă sisteme şi tehnologii de comunicare adecvate (sistem inteligent de management al traseului, sistem de informare al capacitatii mijlocului de transport, harţi interactive ale municipiului Timişoara, situaţia disponibilităţii bicicletelor din staţii, localizarea staţiilor vaporetto din apropiere, toalete publice.
Studiul de oportunitate privind ”înnoirea Sistemului integrat de monitorizare a mijloacelor de transport și e-Ticketing” fundamentează necesitatea şi oportunitatea modernizării sistemului integrat de eficientizare a încasărilor și cheltuielilor utilizat în prezent de STPT, care realizează serviciul transportului public local de persoane, pentru satisfacerea la un nivel calitativ superior a nevoii de deplasare a populației din municipiul Timișoara, pentru corelarea cât mai bună a capacității mijloacelor de transport de persoane cu fluxurile de călători existente, pentru creșterea calității serviciului de transport prin respectarea graficelor de circulație, pentru informarea corectă a publicului călător privind deplasarea în timp real a vehiculelor, pentru asigurarea unor metode și mecanisme de plată a călătoriilor, pentru justificarea către finanțator a reducerilor oferite la tariful călătoriilor.  
Studiile de oportunitate au fost elaborate de către operatorul de transport SC Societatea de Transport Public Timişoara SA.
Având în vedere cele mai sus prezentate considerăm că se impune completarea art. 1 din HCLMT nr. 91/12.03.2019 cu două noi alineate, alin. (2) şi (3), în sensul aprobării Studiului de oportunitate privind modernizarea modernizarea staţiilor de transport public , precum şi a Studiului de oportunitate privind ”înnoirea Sistemului integrat de monitorizare a mijloacelor de transport și e-Ticketing”.
Având în vedere prevederile legale expuse în prezentul raport și Ghidul specific pentru POR 2014-2020, apreciem că proiectul de hotărâre pentru aprobarea completării HCLMT nr. 91/12.03.2019 privind aprobarea documentației tehnico-economice - faza SF,  a indicatorilor tehnico-economici  și a anexei privind descrierea sumară a investiției pentru obiectivul ,,Linie nouă de tramvai Solventul – Gara de Nord”  îndeplinește condițiile pentru a fi supus dezbaterii și aprobării plenului consiliului local.

